Autovakuutus

Autovakuutus (ns. kaskovakuutus) on vapaaehtoinen vakuutus, joka korvaa auton (tai muun ajoneuvon) vahinkoja. Pakollinen liikennevakuutus korvaa henkilövahinkoja ja syyttömän osapuolen ajoneuvon vahingot. Kaskovakuutuksia on eri laajuuksisia, joita useimmiten nimitetään osa-, iso- ja superkaskoiksi. Nimitykset ja sisällöt vaihtelevat yhtiökohtaisesti.

Autovakuutuksille tyypillistä on vahinkojen vaikutus vakuutusmaksuun eli niin sanottu bonus-malus -järjestelmä. Vahingottomista vuosista saa "bonusta" eli alennusta. Vastaavasti vakuutuksesta korvattu vahinko laskee bonuksen määrää (malus), usein noin 15 %-yksikköä vakuutustapahtumaa kohden. Useimmissa vakuutuksissa korvauksesta vähennetään tietty omavastuu (vaihtelee yhtiö- ja vakuutussopimuskohtaisesti - sovittavissa vakuutusta otettaessa).

Sana kasko tarkoitti alun perin laivan runkoa ja kaskovakuutus korvasi aluksen vauriot.

Vakuutusten sisällöt

Osakasko 
Osakasko on voimassa vain Pohjoismaissa (pois lukien Islanti). 
 Hirvivakuutus korvaa hirvieläimeen törmäämisestä aiheutuneet vahingot, joskus eri vakuutusyhtiöissä myös muihin eläimiin törmäämisen. Useimmat vakuutusyhtiöt eivät korvaa hirven väistämisestä (esimerkiksi ojaan tai esteeseen) aiheutuneita vahinkoja.
 Palovakuutus korvaa tulipalosta aiheutuneet vahingot, syttymissyystä riippumatta (tekninen vika, autotallin tulipalo tms). Pientä sähkölaitteen "kärähtämistä" vakuutus ei korvaa.
 Ilkivaltavakuutus korvaa nimensä mukaisesti ajoneuvoon kohdistunet ilkivaltavahingot
 Varkausvakuutus korvaa ajoneuvon tai siihen kiinteästi asennetun laitteen (kuten radion) varkauden. Autoon jätettyä irtaimistoa ei korvaa auton vakuutus, vaan mahdollinen kotivakuutus
 Autopalveluvakuutus eli ns. hinausvakuutus kattaa auton hinauksen tapahtumapaikkaa lähimmälle sellaiselle korjaamolle joka korjauksen pystyy suorittamaan, sekä matkanjatkokuluja kotiin tai määränpäähän. Matkan keskeytymisen syy voi olla joko tekninen vika tai onnettomuus. Matkanjatkojen osalta vaaditaan halvimman mahdollisen keinon käyttöä tai matkakuluja korvataan tiettyyn euromäärään asti. Tilanteesta riippuen voidaan matkanjatkojen sijasta korvata majoitus tapahtumapaikalla, tienpäällä korjausta voidaan korvata enintään hinauskuluja vastaava määrä. Autopalveluvakuutusta ei tule sekoittaa keskeytysvakuutukseen (katso Superkasko).

Isokasko 
Isokaskoon kuuluu yllä mainittujen lisäksi:
 Vaunuvahinko eli ns. kolarivakuutus korvaa ajoneuvon kolari- /törmäysvahingot silloin kun itse on syyllinen. Vaunuvahingosta korvataan myös esimerkiksi puun kaatuminen ajoneuvon päälle, tai kun syyllistä osapuolta ei ole tiedossa (tämä esimerkiksi kolhinut autoa pysäköintialueella ja paennut paikalta). Kolarivakuutus ei kuitenkaan korvaa hirvikolarista aiheutuneita esinevahinkoja ilman erillistä hirvivakuutusta.
 Oikeusturvavakuutus korvaa tieliikennerikokseen epäillyn vakuutetun oikeudenkäyntikuluja siinä tapauksessa että vakuutettua ei tuomita kyseisestä rikoksesta. Yleensä kysymyksessä ovat kolaritilanteet joissa syyte vakuutettua vastaan hylätään.

Täyskasko 
Yllä mainittujen lisäksi täyskaskoon kuuluu usein:
 Keskeytysvakuutus Keskeytysvakuutus antaa ennalta sovitun päiväkorvauksen (usein 34–90 €) kun ajoneuvo ei ole käytettävissä siihen kohdistuneen kaskovahingon takia. Teknisen vian takia korjauksessa olevasta ajoneuvosta ei saa keskeytyskorvausta

Vakuutusten sisällöt ja ehdot vaihtelevat vakuutusyhtiöittäin.

Englantilainen vakuutusyhtiö Adrian Flux alkoi ensimmäisenä maailmassa vakuuttaa kuljettajattomia autoja kesällä 2016. Vakuutukset ovat halvempia kuin normaalit vakuutukset.

Lähteet

Aiheesta muualla
 Autovakuutus.info

Vakuutukset
Autoilu
Seulonnan keskeiset artikkelit